b'\n_START_ARTICLE_\nEvropski \xc4\x8dudak\n_START_SECTION_\nOpis\n_START_PARAGRAPH_\nPri evropskem \xc4\x8dudaku je izrazit spolni dimorfizem, saj so odrasli samci te vrste metulji oran\xc5\xbeno rjave barve, ki letajo prete\xc5\xbeno podnevi, odrasle samice pa so brezkrilne in svoje odraslo \xc5\xbeivljenje pre\xc5\xbeivijo pritrjene na zapredek. Krila samcev so enake barve kot telo, na prvem paru kril pa je bela pika. Kratke tipalke so resaste in enake barve kot trup. Preko kril samci merijo med 35 in 38 mm. Samica nima kril in je rjavo sive barve. Tipalke so manj resaste kot pri samcih, trup pa je zavaljen. Odraslo \xc5\xbeivljenje pre\xc5\xbeivi pripeta na zapredek, na zunanjo stran katerega odlo\xc5\xbei ve\xc4\x8d sto rjavkastih jaj\xc4\x8dec, ki so na vrhu in na dnu rahlo splo\xc5\xa1\xc4\x8dena in imajo na vrhu temnej\xc5\xa1o vdrtino._NEWLINE_Zgodaj naslednjo pomlad se iz jaj\xc4\x8dec izle\xc5\xbeejo gosenice, ki so zlahka prepoznavne po rogu podobnem izrastku na glavi, \xc5\xbeivih barvah ter rumenih dla\xc4\x8dicah, zbranih v \xc5\xa1tiri grbaste \xc4\x8dopke. Telo gosenic je temno sive ali \xc4\x8drne barve, po bokih in hrbtu pa ima rde\xc4\x8de bradavice. Na zadku se nahaja strupena \xc5\xbeleza, z izlo\xc4\x8dki katere si nama\xc5\xbee \xc5\xa1\xc4\x8detine. Te gosenici slu\xc5\xbeijo kot obramba pred plenilci. Gosenice obi\xc4\x8dajno dose\xc5\xbeejo dol\xc5\xbeino med 30 in 40 mm, gosenice samic pa so znatno ve\xc4\x8dje od gosenic samcev._NEWLINE_Gosenice se zabubijo v razpokah med lubjem, obdajo pa se s svilenim zapredkom. Buba je pora\xc5\xa1\xc4\x8dena s \xc4\x8drnimi ble\xc5\xa1\xc4\x8de\xc4\x8dimi dla\xc4\x8dicami.\n_START_SECTION_\nRaz\xc5\xa1irjenost\n_START_PARAGRAPH_\nEvropski \xc4\x8dudak je evropska vrsta metuljev gobarjev, ki se je v zadnjem \xc4\x8dasu raz\xc5\xa1irila po celotnem palearkti\xc4\x8dnem in nearkti\xc4\x8dnem pasu. V Severni Ameriki je ta vrsta dobila status manj\xc5\xa1ega \xc5\xa1kodljivca v gozdovih, v Zdru\xc5\xbeenem kraljestvu pa bi v mestih lahko kmalu dobila status \xc5\xa1kodljivca.'